與至能夜話
作者：方岳
朝代：宋

paragraphs: 吾生如征鴻，歲月如脫兔。
江上煙雨寒，花老春已暮。
肯辭白髮親，我蓋坐貧故。
文章未得力，儒冠豈余誤。
至能我輩人，未隨時俗惡。
青燈竹窗底，健論時一吐。
風雷萬馬奔，滄溟百川赴。
策名藉奉常，顔色若有迕。
堂堂湖海豪，豈供折腰具。
欲於我乎館，西山美無度。
謹勿袖笏來，恐犯西山怒。